CELEX: 52021PC0673
Language: sl
Date: 2021-11-04
Title: Predlog SKLEP SVETA o stališču, ki se v imenu Evropske unije zastopa v Skupnem odboru EGP glede spremembe Protokola 32 k Sporazumu EGP o načinih izračunavanja finančnih prispevkov za izvajanje člena 82

EVROPSKA KOMISIJA
            Bruselj, 4.11.2021
            COM(2021) 673 final
            2021/0351(NLE)
            
            Predlog
            SKLEP SVETA
            o stališču, ki se v imenu Evropske unije zastopa v Skupnem odboru EGP glede spremembe Protokola 32 k Sporazumu EGP o načinih izračunavanja finančnih prispevkov za izvajanje člena 82 
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki naj se v imenu Evropske unije zastopa v Skupnem odboru EGP v zvezi s spremembo Protokola 32 k Sporazumu med Evropsko skupnostjo in Evropskim gospodarskim prostorom (v nadaljnjem besedilu: Sporazum EGP) o načinih izračunavanja finančnih prispevkov za izvajanje člena 82 Sporazuma EGP. Spreminja pravila, ki se uporabljajo za sodelovanje držav Efte, ki so del EGP (Norveška, Islandija in Lihtenštajn), v programih Unije, da bi se upoštevale posebnosti večletnega finančnega okvira za obdobje 2021–2027 v zvezi z učinkom izstopa Združenega kraljestva iz Evropske unije na finančni prispevek držav Efte, ki so del EGP, v proračun EU. 
            
            
               2.Ozadje predloga
            
            
               2.1.Sporazum EGP
            
            
               Cilj Sporazuma EGP je z enakimi pogoji konkurence in spoštovanjem istih pravil spodbujati stalno in uravnoteženo krepitev trgovinskih in gospodarskih odnosov med Evropsko unijo, Islandijo, Lihtenštajnom in Norveško z namenom oblikovanja homogenega Evropskega gospodarskega prostora (v nadaljnjem besedilu: EGP). Sporazum EGP posameznikom in gospodarskim subjektom v EGP zagotavlja enake pravice in obveznosti na notranjem trgu. Določa vključitev zakonodaje EU, ki zajema štiri svoboščine – prosti pretok blaga, storitev, oseb in kapitala –, v 30 držav EGP. Poleg tega Sporazum EGP zajema sodelovanje na drugih pomembnih področjih, kot so raziskave in razvoj, izobraževanje, socialna politika, okolje, varstvo potrošnikov, turizem in kultura, ki se skupaj imenujejo spremljevalne in horizontalne politike. 
            
            
               Člen 82 Sporazuma EGP določa pravila, ki bi se morala uporabljati za finančno udeležbo držav Efte, ki so del EGP, kadar sodelujejo v programih Unije. Protokol 32 k Sporazumu EGP nadalje določa pravila, ki bi se morala uporabljati v zvezi z načini izračunavanja finančnih prispevkov za izvajanje člena 82.
            
            
               2.2.Skupni odbor EGP
            
            
               Skupni odbor EGP je ustanovljen s členom 92 Sporazuma EGP. Sestavljajo ga predstavniki pogodbenic in lahko sprejema sklepe na podlagi sporazuma med EU na eni strani in državami Efte, ki so del EGP in nastopajo enotno, na drugi strani. 
            
            
               Skupni odbor je odgovoren za zagotavljanje učinkovitega izvajanja in delovanja Sporazuma. V ta namen izmenjuje mnenja in informacije ter sprejema sklepe v primerih, predvidenih v Sporazumu EGP, in v zvezi z njegovimi protokoli. Zato se lahko na podlagi člena 98 Sporazuma Protokol 32 spremeni s sklepom Skupnega odbora EGP v skladu s členi 93(2), 99, 100, 102 in 103 Sporazuma EGP.
            
            
               Za zagotovitev pravne varnosti in homogenosti EGP bi moral Skupni odbor EGP sprejeti sklep o spremembah prilog in protokolov, da se upošteva razvoj zakonodaje Unije. Te spremembe bi bilo treba uporabljati hkrati s spremembami, uvedenimi v zakonodajo Unije, in ob ustreznem upoštevanju notranjih postopkov pogodbenic.
            
            
               2.3.Predvideni akt Skupnega odbora EGP
            
            
               Skupni odbor EGP bo sprejel spremembe Protokola 32 k Sporazumu EGP (v nadaljnjem besedilu: predvideni akt). 
            
            
               Namen predvidenega akta je določiti podrobne pogoje za sodelovanje držav Efte, ki so del EGP, v programih EU, da se vključijo potrebne spremembe, ki izhajajo iz sprejetja novega večletnega finančnega okvira, in proračunske posledice izstopa Združenega kraljestva iz Unije. 
            
            
               Cilj predvidenega akta je vključitev petih odstavkov v Protokol 32 k Sporazumu EGP: 
            
            
               Člen 1 se dopolni, da se vključijo naslednje določbe: 
            
            
               ·določba o finančni udeležbi držav Efte, ki so del EGP, pri odobritvah, vnesenih v proračun EU, za plačila iz proračunskih vrstic za zaključek programov po izstopu Združenega kraljestva iz Unije. Proračunske vrstice za zaključek programov vključujejo izključno plačila za obveznosti, ki so bile prevzete v okviru večletnega finančnega okvira za obdobje 2014–2020 in za katere bo Združeno kraljestvo še naprej plačevalo svoj delež, dokler ne bodo plačane vse obveznosti. Sporazum EGP ne razlikuje med proračunskimi vrsticami za zaključek programov in novimi vrsticami za programe EU, zaradi česar bi države Efte, ki so del EGP, v proračun EU prispevale več, kot bi bilo potrebno. Opozoriti je treba, da je bil v prejšnjih širitvah uporabljen obratni mehanizem, na podlagi katerega so države Efte, ki so del EGP, v proračun EU plačale nižji znesek, kot je bilo potrebno. Zato se ta mehanizem od spremembe Protokola 32 v primeru širitve EU ne bo več uporabljal in bi vodil k večjemu sorazmernostnemu faktorju za proračunske vrstice za zaključek programov; 
            
            
               ·določba o vključitvi sredstev Next Generation EU (NGEU) v izračun prispevka držav Efte, ki so del EGP, za financiranje programa Obzorje Evropa in mehanizma Unije na področju civilne zaščite, da se upošteva povečan proračun teh programov;
            
            
               ·dve dodatni določbi, ki pojasnjujeta, kako se bo izračunal prispevek držav Efte, ki so del EGP, v primeru širitve EU ali izstopa države članice iz Unije.
            
         
         
            
               Doda se nov člen 8, da se uredijo načini izračunavanja finančnih prispevkov držav Efte, ki so del EGP, kar zadeva proračunska jamstva. Specifičnost proračunskih jamstev ne omogoča vključitve finančnega prispevka države Efte, ki je del EGP, v standardni postopek, ki se uporablja za vse druge programe EU. Tak prispevek za proračunska jamstva bo namesto tega določen v posebnih sporazumih o prispevkih.
            
            
               Predvideni akt bo postal zavezujoč za pogodbenice v skladu s členom 104 Sporazuma, ki določa: „Sklepi, ki jih sprejme Skupni odbor EGP v primerih iz tega sporazuma, so, če ni v njih drugače določeno, zavezujoči za pogodbenice od začetka njihove veljavnosti, te pa morajo ukreniti vse potrebno, da zagotovijo njihovo izvajanje in uporabo.“ Poleg tega so v skladu s členom 119 Sporazuma „[p]riloge in v njih navedeni akti, prilagojeni za namene tega sporazuma, ter protokoli [...] sestavni del tega sporazuma“.
            
            
               V skladu s členom 103 Sporazuma velja: „Če ob izteku obdobja šestih mesecev od sklepa Skupnega odbora EGP takega uradnega obvestila ni bilo, se sklep Skupnega odbora EGP uporablja začasno do izpolnitve ustavnih zahtev, razen če pogodbenica ne da uradnega obvestila, da se sklep ne sme začasno uporabljati. V tem primeru ali če pogodbenica uradno sporoči, da ne bo ratificirala sklepa Skupnega odbora EGP, začne učinkovati začasna odložitev iz člena 102(5) en mesec po takem uradnem obvestilu, nikakor pa ne pred datumom začetka izvajanja ustreznega akta ES v Skupnosti.“
            
            
               3.Stališče, ki se zastopa v imenu Unije
            
            
               Komisija predloži osnutek sklepa Skupnega odbora EGP Svetu v sprejetje kot stališče Unije. Komisija upa, da bo lahko osnutek v najkrajšem možnem času predstavila v Skupnem odboru EGP.
            
            
               Vsebina in narava osnutka priloženega sklepa Skupnega odbora EGP presegata zgolj tehnične prilagoditve v smislu Uredbe Sveta (ES) št. 2894/94. Stališče Unije zato določi Svet. 
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  1
               .
            
            
               4.1.2.Uporaba v obravnavanem primeru
            
            
               Skupni odbor EGP je organ, ustanovljen s sporazumom, in sicer s Sporazumom EGP. Akt, ki naj bi ga Skupni odbor EGP sprejel, je akt s pravnim učinkom. Predvideni akt bo zavezujoč v mednarodnem pravu v skladu s členoma 103 in 104 Sporazuma EGP. 
            
            
               Predvideni akt ne dopolnjuje ali spreminja institucionalnega okvira Sporazuma. Postopkovna pravna podlaga za predlagani sklep je torej člen 218(9) PDEU v povezavi s členom 1(3) Uredbe Sveta (ES) št. 2894/94 o pravilih za izvajanje Sporazuma o Evropskem gospodarskem prostoru.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               Materialna pravna podlaga za sklep po členu 218(9) PDEU glede predvidenega akta, ki ima hkrati več ciljev ali elementov, ki so neločljivo povezani, ne da bi bil eden v razmerju do drugih postranski, mora izjemoma vključevati različne ustrezne pravne podlage.
            
            
               4.2.2.Uporaba v obravnavanem primeru
            
            
               Predvideni akt ima cilje in elemente na področju finančnih pravil in finančne pomoči. Ti elementi predvidenega akta so neločljivo povezani, ne da bi bil kateri v razmerju do drugih postranski.
            
         
         
            
               Materialna pravna podlaga za predlagani sklep zato obsega naslednje določbe: zlasti člen 122 in člen 322(1) Pogodbe o delovanju Evropske unije.
            
            
               4.3.Zaključek
            
            
               Pravna podlaga za predlagani sklep bi moral biti člen 122 in člen 322(1) PDEU v povezavi s členom 218(9) PDEU in členom 1(3) Uredbe Sveta (ES) št. 2894/94 o pravilih za izvajanje Sporazuma o Evropskem gospodarskem prostoru.
            
            
               5.Proračunske posledice 
            
            
               Predvideni akt spreminja izračun zneska namenskih prejemkov držav Efte, ki so del EGP, dodanih odobritvam EU, in sicer z (a) zmanjšanjem sorazmernostnega faktorja EGP-Efta, ki se uporablja za zneske v proračunskih vrsticah za zaključek programov, ne da bi se ustvarilo kakršno koli pomanjkanje odobritev, in z (b) vključitvijo sredstev Next Generation EU v izračun prispevka držav Efte, ki so del EGP, s čimer se poveča znesek prispevka držav Efte, ki so del EGP, za programa, v katerih te države sodelujejo in ki sta upravičena do sredstev Next Generation EU: program Obzorje Evropa in mehanizem Unije na področju civilne zaščite.
            
            
               6.Objava predvidenega akta
            
            
               Ker bo akt Skupnega odbora EGP spremenil Protokol 32 k Sporazumu EGP o načinih izračunavanja finančnih prispevkov za izvajanje člena 82, ga je po sprejetju primerno objaviti v Uradnem listu Evropske unije.
            
            
               2021/0351 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Skupnem odboru EGP glede spremembe Protokola 32 k Sporazumu EGP o načinih izračunavanja finančnih prispevkov za izvajanje člena 82 
               
            
               (Besedilo velja za EGP)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije ter zlasti člena 122 in člena 322(1) v povezavi s členom 218(9) Pogodbe,
            
            
               ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru
                  2
                in zlasti člena 1(3) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o Evropskem gospodarskem prostoru (v nadaljnjem besedilu: Sporazum EGP) je začel veljati 1. januarja 1994. 
            
            
               (2)Zakonodaja Evropske unije je bila spremenjena, zlasti s sprejetjem Uredbe Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 in Uredbe (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost.
            
            
               (3)V skladu s členom 98 Sporazuma EGP lahko Skupni odbor EGP, ustanovljen s členom 92 Sporazuma EGP, sprejme sklepe o spremembi Protokola 32 o načinih izračunavanja finančnih prispevkov za izvajanje člena 82 Sporazuma EGP v skladu s členi 93(2), 99, 100, 102 in 103 Sporazuma EGP.
            
         
         
            
               (4)Določbe Protokola 32 k Sporazumu EGP bi bilo zato treba ustrezno spremeniti.
            
            
               (5)Stališče Unije v Skupnem odboru EGP bi moralo temeljiti na osnutku sklepa Skupnega odbora EGP iz Priloge k temu sklepu –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa v Skupnem odboru EGP glede predlaganih sprememb Protokola 32 o načinih izračunavanja finančnih prispevkov za izvajanje člena 82 Sporazuma EGP, temelji na osnutku sklepa Skupnega odbora EGP, priloženem temu sklepu.
            
            
               Člen 2
            
            
               Ta sklep začne veljati na dan sprejetja. Uporablja se od 1. januarja 2021.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        Sodba Sodišča z dne 7. oktobra 2014 v zadevi C-399/12, Nemčija/Svet, ECLI:EU:C:2014:2258, točke 61 do 64. 
               
               
                  
                     (2)
                  
                        UL L 305, 30.11.1994, str. 6.
               
            
      
    ---documentbreak--- 
      
         
               EVROPSKA KOMISIJA
            Bruselj, 4.11.2021
            COM(2021) 673 final
            
            PRILOGA
            k
            Predlogu SKLEPA SVETA
            o stališču, ki se v imenu Evropske unije zastopa v Skupnem odboru EGP glede spremembe Protokola 32 k Sporazumu EGP o načinih izračunavanja finančnih prispevkov za izvajanje člena 82
            
               
         
         
            
               PRILOGA
            
            
               OSNUTEK SKLEPA SKUPNEGA ODBORA EGP
            
            
               št. […]
            
            
               z dne […]
            
            
               o spremembi Protokola 32 k Sporazumu EGP o načinih izračunavanja finančnih prispevkov za izvajanje člena 82 
            
            
            
               SKUPNI ODBOR EGP JE –
            
            
               ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
            
            
               ob upoštevanju naslednjega:
            
            
               (1)Z Uredbo Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 se programu Obzorje Evropa in mehanizmu Unije na področju civilne zaščite dodelijo dodatni zunanji namenski prejemki. Primerno je, da se v načinih izračunavanja finančnih prispevkov za izvajanje člena 82 Sporazuma EGP (Protokol 32 k Sporazumu EGP) pojasni, da bi bilo treba osnovo za izračun finančnih prispevkov držav Efte povečati za odobritve, ki ustrezajo zunanjim namenskim prejemkom iz člena 3(1) Uredbe Sveta (EU) 2020/2094 v zvezi z njihovim sodelovanjem v teh programih.
            
            
               (2)Člen 82 Sporazuma EGP določa, da se sorazmernostni faktor za prispevke držav Efte v proračun EU izračuna letno kot razmerje med BDP držav Efte in držav članic EU, in kadar Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo z dne 24. januarja 2020 določa, da mora Združeno kraljestvo še naprej finančno prispevati v proračun EU v sorazmerju s svojim deležem sredstev za prevzete obveznosti v okviru večletnega finančnega okvira za obdobje 2014–2020, je primerno, da se BDP Združenega kraljestva upošteva pri izračunu sorazmernostnega faktorja za proračunske vrstice, iz katerih se izvršijo izključno plačila za izpolnitev obveznosti, prevzetih v okviru večletnega finančnega okvira za obdobje 2014–2020. 
            
            
               (3)Protokol 32 k Sporazumu EGP bi bilo zato treba ustrezno spremeniti –
            
            
               SPREJEL NASLEDNJI SKLEP:
            
            
               Člen 1
            
            
               1.
                     V člen 1 Protokola 32 se dodajo naslednji odstavki:
            
            
               „10.
                     Za izračun operativnega prispevka v skladu s členom 82 Sporazuma EGP se odobritve za prevzem obveznosti in odobritve plačil, vnesene v dokončno sprejeti proračun Unije za leta uporabe za financiranje programa Obzorje Evropa (Uredba (EU) 2021/695 Evropskega parlamenta in Sveta) in mehanizma Unije na področju civilne zaščite (Uredba (EU) 2021/836 Evropskega parlamenta in Sveta), povečajo za odobritve, ki ustrezajo zunanjim namenskim prejemkom, dodeljenim navedenim dejavnostim v skladu s členom 3(1) Uredbe Sveta (EU) 2020/2094 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19
                  1
               .
            
            
               11.
                     Za izračun sorazmernostnega faktorja za proračunske vrstice, iz katerih se izvršijo izključno plačila za izpolnitev obveznosti, prevzetih v okviru večletnega finančnega okvira za obdobje 2014–2020, je „sorazmernostni faktor“ Efte, kot je opredeljen v členu 82(1) Sporazuma EGP, vsota razmerij med bruto domačim proizvodom po tržnih cenah vsake države Efte na eni strani in vsoto bruto domačih proizvodov po tržnih cenah držav članic EU, Združenega kraljestva in zadevne države Efte na drugi strani. Ta faktor se za vsako proračunsko leto izračuna na podlagi najnovejših statističnih podatkov v skladu s členom 7.
            
            
               12.
                     
                     Če se Skupni odbor EGP ne dogovori drugače, za izračun sorazmernostnega faktorja, kot je opredeljen v členu 82(1) Sporazuma EGP, za proračunsko leto, v katerem začne sporazum o pristopu nove države članice iz člena 49 Pogodbe o Evropski uniji veljati pred 1. julijem navedenega leta, bruto domači proizvod po tržnih cenah držav članic EU vključuje bruto domači proizvod po tržnih cenah nove države članice.
            
            
               13.
                     Če se Skupni odbor EGP ne dogovori drugače, za izračun sorazmernostnega faktorja, kot je opredeljen v členu 82(1) Sporazuma EGP, za proračunsko leto, v katerem začne sporazum o izstopu države članice iz člena 50 Pogodbe o Evropski uniji veljati po 1. juliju navedenega leta, bruto domači proizvod po tržnih cenah držav članic EU vključuje bruto domači proizvod po tržnih cenah države članice, ki izstopa.“
            
         
         
            
               2.
                     V Protokol 32 se doda naslednji člen:
            
            
               „Člen 8 
            
            
               Posebna pravila za udeležbo v proračunskih jamstvih
            
            
               Posebni načini izračunavanja finančnih prispevkov držav Efte v zvezi z udeležbo v proračunskih jamstvih, vključno s postopkom za določitev finančne udeležbe v teh jamstvih, se določijo v posebnih sporazumih o prispevkih, ki lahko dopolnijo načine izračunavanja, določene v tem protokolu. Prispevek je sestavljen iz prispevka za delno oblikovanje rezervacij za proračunsko jamstvo in prevzem zadevne pogojne obveznosti ali pa je gotovinski prispevek za celotno oblikovanje rezervacij za proračunsko jamstvo na podlagi pogojev, določenih v posebnih sporazumih o prispevkih.“
            
            
               Člen 2
            
            
               Ta sklep začne veljati dan po predložitvi zadnjega uradnega obvestila v skladu s členom 103(1) Sporazuma EGP
                  2*. 
            
            
               Uporablja se od 1. januarja 2021. 
            
            
               Člen 3
            
            
               Ta sklep se objavi v sklopu EGP Uradnega lista Evropske unije in v Dopolnilu EGP k Uradnemu listu Evropske unije.
            
            
               V Bruslju, […]
            
            
                  Za Skupni odbor EGP
            
            
                  [predsednik][predsednica]
            
            
                  […]
            
         
         
            
                  
                     (1)
                  
                        UL L 433I, 22.12.2020, str. 23.
               
               
                  
                     (2)
                  *
                        [Navedene so ustavne zahteve.][Navedena ni nobena ustavna zahteva.]